ZAGREB » U ponedjeljak smo doznali zašto HDZ ne kažnjava politički svoje istaknute članove, koji imaju problema sa zakonom. Na neizravan je način to objasnio predsjednik stranke Tomislav Karamarko, ističući da su ostavke koje su u SDP-u podnijeli Marina Lovrić Merzel i Željko Sabo zapravo »mali politički štosevi«. Dakle, u HDZ-u se ne žele služiti malim političkim štosevima, pa stranačko vodstvo ništa ne poduzima, a javnost to od njih niti ne traži, kad su u pitanju njihovi važni ljudi kojima, primjerice, traje suđenje za zloupotrebu položaja.

To je trenutačno slučaj sa članom predsjedništva HDZ-a, gradonačelnikom Novog Vinodolskog Olegom Butkovićem, te nekadašnjim ministrom unutarnjih poslova Ivicom Kirinom, koji je gradonačelnik Virovitice i šef stranke u tom gradu.

HDZ i inače ima rastezljive kriterije u slučajevima kaznenog progona svojih članova. Recimo Petar Čobanković i Neven Jurica osuđeni su za zloupotrebu dužnosti, ovaj potonji izdržao je i zatvorsku kaznu, ali obojica su i dalje članovi stranke. S druge strane, Damir Polančec je suspendiran na sve stranačke dužnosti kad je dospio u pritvor zbog afere Podravka, a izbačen je iz stranke nakon svjedočenja pred istražnim povjerenstvom za Inu.

Butkovića je USKOK optužio da je u kolovozu 2009. protuzakonito, iz gradskog proračuna platio ljetovanje tadašnjem zamjeniku direktora Hrvatskih voda Siniši Šircu i njegovoj obitelji. Riječ je o 33 tisuće kuna. Butković tvrdi da će do kraja mjeseca sud donijeti oslobađajuću odluku jer nije ništa skrivio, pa da stoga i nije bilo razloga da podnese ostavku u predsjedništvu HDZ-a.

– Kad je protiv mene podignuta optužnica, naravno da sam o tome razgovarao s predsjednikom Karamarkom. Ali, on je odmah shvatio da tu ničega nema i moja suspenzija nikad nije bila predmet rasprave u stranci. Ja zaista nisam prekršio zakon, a tako su procijenili i birači, koji su me unatoč optužnici ponovno izabrali za gradonačelnika, rekao nam Butković. On smatra da se ne može na sve pravosudne slučajeve u koje su uključeni političari primjenjivati isti obrazac.

– Što se pravne strane tiče, ako se netko nalazi u pritvoru i nije u stanju zbog toga obnašati dužnost, mislim da je logično da podnese ostavku. No, kad se netko brani sa slobode, nema potrebe za ostavkom, sve do eventualne osuđujuće pravomoćne presude. A kad je riječ o politici, svaka stranka mora sama analizirati šteti li joj neki član s optužnicom. Budući su me na prošlogodišnjim izborima birači opet podržali, jasno je da ja nisam nanio HDZ-u političku štetu, dapače. U SDP-u su, pak, zaključili drukčije kad je riječ o Željku Sabi i Marini Lovrić Merzel i to je njihova stvar, naglašava član predsjedništva HDZ-a.

Teške optužbe

Optužnica njegovog stranačkog kolege Kirina daleko je ozbiljnije naravi. Njega USKOK tereti da je kao ministar sklopio marketinške ugovore s Fimi Medijom i temeljem toga oštetio državni proračun za 7,5 milijuna kuna. Pritom je posebno zanimljivo da se Nevenka Jurak tijekom istrage u svojem iskazu prisjetila kako Kirin nije htio za Ministarstvo unutarnjih poslova popuste od 30 i 50 posto, premda je na to imao pravo. »Kirin mi je rekao da te popuste zanemarim, da ispostavim račun bez popusta, jer je stranci potreban novac te da novac predam stranci. Fimi Media je Ministarstvu ispostavila račune bez iskazanih popusta sukladno dogovoru s ministrom Kirinom«, ispričala je Nevenka Jurak istražiteljima. Karamarku to, međutim, ili ne smeta ili misli da bi Kirinova ostavka na dužnost predsjednika gradskog odbora predstavljala – mali politički štos.